Spotify Platinum med HiFi-kvalitet nærmer sig

Helt tilbage i februar 2021 annoncerede Spotify et abonnement, der ville tilbyde øget lydkvalitet. I januar 2022 blev det så udskudt på ubestemt tid. Nu rører rygterne på sig igen, da en bruger har fået et spørgeskema efter at have annulleret sit abonneement. Det spørgeskema indeholdt info om kommende abonnementer og her figurerede altså Spotify Platinum. Det kan 9To5Mac fortælle.

Brugeren var heldigvis hurtig til at få taget et par skærmbilleder, der viser indholdet af det kommende Spotify Platinum-abonnement. Nedenfor er højdepunkterne, som de er listet af Spotify.

HiFi

Studio Sound

Headphone Tuner

Audio Insights

Library Pro

Playlist Pro

Limited-ad Spotify podcasts

Men endnu mere interessant, så bliver prisen også afsløret. Den er oplyst til $19.99 pr. måned, hvilket vil give en pris herhjemme på 199 kroner pr. måned.

Altså vil Spotify placere sig i en noget højere prisklasse end konkurrenterne, der allerede tilbyder musik i lossless-kvalitet. Apple introducerede i starten af 2021 Apple Music med lossless og Rumlig Lyd via Dolby Atmos i alle abonnementer. Hos Tidal har man fornyligt også placeret lossless i abonnementet til 99 kroner.

Vi kender endnu ikke omfanget af de øvrige elementer i Spotify Platinum, hvorfor den højere pris måske kan ende med at være pengene værd.

Endnu er der intet officielt at finde hos Spotify, hvor det velkendte Premium-abonnement fortsat er højeste variant.

Spotify Platinum med HiFi-kvalitet nærmer sig